પગ ભાંગી ગયો હોવાથી ઑપરેશન કરાવ્યું છે એમ જણાવતાં દીપક પંચાલે ‘મિડ-ડે’ને કહ્યું હતું કે ‘મહિનાઓથી રસ્તા પર જ રહેતા હોવાથી કીર્તિભાઈ નાહ્યા પણ નહોતા એટલે પહેલાં તેમને એક માણસને કહીને નવડાવ્યા હતા. ત્યાર બાદ વાળ કપાવી એક દુકાનમાંથી નવાં કપડાં લઈ તેમને પહેરાવ્યાં હતાં. જોકે એ જ વખતે તેમનામાં થોડો ફેરફાર જોવા મળ્યો હતો. હાલમાં કીર્તિભાઈ JJ હૉસ્પિટલમાં સારવાર લઈ રહ્યા છે. હૉસ્પિટલના સ્ટાફ સાથે અમે એક માણસને તેમની સારવાર માટે ૨૪ કલાક રાખ્યો છે. રસ્તા પર રહેતા હતા એટલે કોઈક વાહને અડફેટમાં લેતાં તેમનો ડાબો પગ ભાંગી ગયો હતો અને હાડકું બહાર દેખાતું હતું એથી સળિયો બેસાડીને ઑપરેશન કરવામાં આવ્યું હતું. ત્યાર બાદ અમે કોઈક સારા આશ્રમમાં તેમને રાખીશું. અમે પંચાલભાઈઓએ જીવનભર તેમની સારવારની જવાબદારી લીધી છે.’